ระเบียบคณะกรรมการค่าจ้างระเบียบคณะกรรมการค่าจ้างว่าด้วยการได้มาและการพ้นจากตำแหน่งของคณะอนุกรรมการพิจารณาอัตราค่าจ้างขั้นต่ำจังหวัดพ.ศ. ๒๕๕๒ โดยที่มาตรา๘๔ แห่งพระราชบัญญัติคุ้มครองแรงงาน พ.ศ. ๒๕๔๑ซึ่งแก้ไขเพิ่มเติมโดยพระราชบัญญัติคุ้มครองแรงงาน (ฉบับที่ ๓) พ.ศ. ๒๕๕๑ กำหนดให้คณะกรรมการค่าจ้างมีอำนาจแต่งตั้งคณะอนุกรรมการเพื่อพิจารณาหรือปฏิบัติอย่างหนึ่งอย่างใดตามที่คณะกรรมการค่าจ้างมอบหมายได้ดังนั้นเพื่อให้การแต่งตั้งคณะอนุกรรมการพิจารณาอัตราค่าจ้างขั้นต่ำจังหวัดเป็นไปอย่างเหมาะสมคณะกรรมการค่าจ้างจึงวางระเบียบไว้ ดังต่อไปนี้ข้อ ๑ ระเบียบนี้เรียกว่า ระเบียบคณะกรรมการค่าจ้างว่าด้วยการได้มาและการพ้นจากตำแหน่งของคณะอนุกรรมการพิจารณาอัตราค่าจ้างขั้นต่ำจังหวัดพ.ศ. ๒๕๕๒ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบคณะกรรมการค่าจ้างว่าด้วยคณะอนุกรรมการอัตราค่าจ้างขั้นต่ำจังหวัดพ.ศ. ๒๕๔๗ข้อ ๔ ในระเบียบนี้องค์การนายจ้าง หมายความว่า สมาคมนายจ้างสหพันธ์นายจ้าง และสภาองค์การนายจ้างที่จัดตั้งขึ้นตามกฎหมายว่าด้วยแรงงานสัมพันธ์องค์การลูกจ้าง หมายความว่า สหภาพแรงงานสหพันธ์แรงงาน และสภาองค์การลูกจ้างที่จัดตั้งขึ้นตามกฎหมายว่าด้วยแรงงานสัมพันธ์ข้อ ๕ ในการแต่งตั้งคณะอนุกรรมการพิจารณาอัตราค่าจ้างขั้นต่ำจังหวัดในแต่ละจังหวัดเพื่อปฏิบัติหน้าที่ตามที่คณะกรรมการค่าจ้างมอบหมายให้คณะอนุกรรมการประกอบด้วยอนุกรรมการฝ่ายรัฐบาล ฝ่ายนายจ้าง และฝ่ายลูกจ้างฝ่ายละเท่ากัน จำนวนรวมกันไม่เกินสิบห้าคนคณะอนุกรรมการตามวรรคหนึ่งมีผู้ว่าราชการจังหวัดเป็นประธานอนุกรรมการและแรงงานจังหวัดเป็นอนุกรรมการและเลขานุการข้อ ๖ อนุกรรมการพิจารณาอัตราค่าจ้างขั้นต่ำจังหวัดซึ่งเป็นฝ่ายนายจ้างและฝ่ายลูกจ้างต้องมีคุณสมบัติและไม่มีลักษณะต้องห้ามดังต่อไปนี้(๑)มีสัญชาติไทย(๒)มีอายุตั้งแต่ยี่สิบห้าปีขึ้นไป(๓)เป็นผู้มีความเลื่อมใสในการปกครองระบอบประชาธิปไตยอันมีพระมหากษัตริย์ทรงเป็นประมุข(๔)เป็นนายจ้างซึ่งประกอบกิจการในจังหวัดนั้น และในกรณีที่นายจ้างเป็นสมาชิกขององค์การนายจ้างต้องมีหนังสือรับรองการเป็นสมาชิกจากองค์การนายจ้างนั้นหรือเป็นลูกจ้างในสถานประกอบกิจการในจังหวัดนั้นซึ่งไม่มีอำนาจหน้าที่ทำการแทนนายจ้างสำหรับกรณีการจ้างการให้บำเหน็จ หรือการเลิกจ้าง และในกรณีที่ลูกจ้างเป็นสมาชิกขององค์การลูกจ้างต้องมีหนังสือรับรองการเป็นสมาชิกจากองค์การลูกจ้างนั้น(๕)ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ(๖)ไม่เป็นกรรมการค่าจ้าง อนุกรรมการสรรหาอนุกรรมการพิจารณาอัตราค่าจ้างขั้นตํ่ากรุงเทพมหานครหรืออนุกรรมการพิจารณาอัตราค่าจ้างขั้นต่ำจังหวัดในจังหวัดอื่น(๗)ไม่เคยต้องโทษจำคุกโดยคำพิพากษาถึงที่สุดให้จำคุกเว้นแต่ในความผิดอันได้กระทำโดยประมาท หรือความผิดลหุโทษข้อ๗[๒]การได้มาซึ่งอนุกรรมการฝ่ายรัฐบาลเพื่อแต่งตั้งเป็นอนุกรรมการพิจารณาอัตราค่าจ้างขั้นต่ำจังหวัดให้แรงงานจังหวัดเสนอรายชื่อของผู้แทนฝ่ายรัฐบาลในจังหวัดนั้นเพื่อให้ผู้ว่าราชการจังหวัดเป็นผู้พิจารณาคัดเลือกตามที่เห็นสมควรข้อ ๘ การได้มาซึ่งอนุกรรมการฝ่ายนายจ้างและฝ่ายลูกจ้างเพื่อแต่งตั้งเป็นอนุกรรมการพิจารณาอัตราค่าจ้างขั้นต่ำจังหวัดให้ปลัดกระทรวงแรงงานแจ้งให้สภาองค์การนายจ้างและสภาองค์การลูกจ้างทุกแห่งทราบเพื่อเสนอรายชื่อนายจ้างและลูกจ้างซึ่งเป็นสมาชิกในจังหวัดไม่เกินองค์การละสามคนเพื่อสมัครเข้ารับการคัดเลือก ณสำนักงานสวัสดิการและคุ้มครองแรงงานจังหวัดและให้สวัสดิการและคุ้มครองแรงงานจังหวัดประกาศเชิญชวนให้สหพันธ์นายจ้าง สมาคมนายจ้าง สหพันธ์แรงงาน สหภาพแรงงานนายจ้างและลูกจ้างในจังหวัดนั้น ๆ สมัครเข้ารับการคัดเลือกด้วยข้อ ๙ เมื่อมีผู้สมัครตามข้อ ๘แล้วให้สวัสดิการและคุ้มครองแรงงานจังหวัดตรวจสอบคุณสมบัติผู้สมัครและส่งรายชื่อผู้สมัครพร้อมทั้งเอกสารหลักฐานที่เกี่ยวข้อง (ถ้ามี)ให้แก่คณะอนุกรรมการสรรหาที่คณะกรรมการค่าจ้างแต่งตั้งคณะอนุกรรมการสรรหาประกอบด้วยอนุกรรมการฝ่ายรัฐบาลฝ่ายนายจ้างและฝ่ายลูกจ้างตามจำนวนที่คณะกรรมการค่าจ้างเห็นสมควรโดยมีรองผู้ว่าราชการจังหวัดเป็นประธานอนุกรรมการและสวัสดิการและคุ้มครองแรงงานจังหวัดเป็นอนุกรรมการและเลขานุการข้อ ๑๐ ให้คณะอนุกรรมการสรรหาตรวจสอบคุณสมบัติของผู้สมัครและทำการคัดเลือกอนุกรรมการฝ่ายนายจ้างและฝ่ายลูกจ้างเพื่อแต่งตั้งเป็นคณะอนุกรรมการพิจารณาอัตราค่าจ้างขั้นต่ำจังหวัดโดยให้พิจารณาดังนี้(๑)อนุกรรมการฝ่ายนายจ้างและฝ่ายลูกจ้างซึ่งได้รับการคัดเลือกเพื่อแต่งตั้งเป็นอนุกรรมการพิจารณาอัตราค่าจ้างขั้นต่ำจังหวัดต้องไม่มาจากสถานประกอบกิจการเดียวกันยกเว้นอนุกรรมการฝ่ายลูกจ้างที่มาจากองค์การลูกจ้าง(๒)อนุกรรมการฝ่ายนายจ้างและฝ่ายลูกจ้างซึ่งได้รับการคัดเลือกเพื่อแต่งตั้งเป็นอนุกรรมการพิจารณาอัตราค่าจ้างขั้นต่ำจังหวัดต้องมาจากหลากหลายประเภทกิจการยกเว้นจังหวัดนั้น ๆ มีสถานประกอบกิจการไม่มากนัก(๓)ผู้สมัครที่มาจากสภาองค์การนายจ้างและสภาองค์การลูกจ้างในจังหวัดนั้นให้ได้รับการพิจารณาคัดเลือกรวมอยู่ด้วย(๔)ผู้สมัครที่มาจากสหพันธ์นายจ้าง สมาคมนายจ้าง สหพันธ์แรงงานและสหภาพแรงงานในจังหวัดนั้น ให้ได้รับการพิจารณาคัดเลือกรวมอยู่ด้วยเมื่อคณะอนุกรรมการสรรหาได้พิจารณาคัดเลือกผู้สมัครซึ่งเป็นอนุกรรมการฝ่ายนายจ้างและฝ่ายลูกจ้างเสร็จแล้วให้นำรายชื่ออนุกรรมการฝ่ายนายจ้างและฝ่ายลูกจ้างพร้อมกับรายชื่ออนุกรรมการฝ่ายรัฐบาลซึ่งผู้ว่าราชการจังหวัดได้คัดเลือกแล้วเสนอให้คณะกรรมการค่าจ้างพิจารณาแต่งตั้งเป็นคณะอนุกรรมการพิจารณาอัตราค่าจ้างขั้นต่ำจังหวัดต่อไปผู้สมัครที่มีคุณสมบัติครบถ้วนและไม่มีลักษณะต้องห้ามตามข้อ๖ แต่ไม่ได้รับการคัดเลือกเพื่อแต่งตั้งเป็นอนุกรรมการฝ่ายนายจ้างและฝ่ายลูกจ้างตามวรรคหนึ่งให้ขึ้นบัญชีเป็นอนุกรรมการสำรองข้อ ๑๑ อนุกรรมการพิจารณาอัตราค่าจ้างขั้นต่ำจังหวัดซึ่งเป็นฝ่ายนายจ้างและฝ่ายลูกจ้างพ้นจากตำแหน่งเมื่อ(๑)ตาย(๒)ลาออก(๓)ขาดคุณสมบัติหรือมีลักษณะต้องห้ามตามที่กำหนดไว้ในข้อ ๖(๔)คณะกรรมการค่าจ้างมีมติให้ออกเนื่องจากขาดการประชุมสามครั้งติดต่อกันโดยไม่มีเหตุอันควร(๕)ได้รับโทษจำคุกโดยคำพิพากษาถึงที่สุดให้จำคุกเว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษในกรณีที่อนุกรรมการพิจารณาอัตราค่าจ้างขั้นต่ำจังหวัดซึ่งเป็นฝ่ายนายจ้างหรือฝ่ายลูกจ้างพ้นจากตำแหน่งตามวรรคหนึ่งให้แรงงานจังหวัดเสนอชื่ออนุกรรมการสำรองตามข้อ ๑๐ วรรคสาม โดยให้นำหลักเกณฑ์ตามข้อ๑๐ วรรคหนึ่งมาใช้โดยอนุโลมเพื่อแต่งตั้งเป็นอนุกรรมการพิจารณาอัตราค่าจ้างขั้นต่ำจังหวัดแทนในกรณีไม่มีอนุกรรมการสำรองให้แรงงานจังหวัดแจ้งสวัสดิการและคุ้มครองแรงงานจังหวัดเพื่อดำเนินการสรรหาอนุกรรมการฝ่ายนายจ้างหรือฝ่ายลูกจ้างในการแต่งตั้งเป็นอนุกรรมการพิจารณาอัตราค่าจ้างขั้นต่ำจังหวัดแทนตำแหน่งที่ว่างทั้งนี้ ให้นำความในข้อ ๖ ข้อ ๘ ข้อ ๙ และข้อ ๑๐ มาใช้บังคับโดยอนุโลมข้อ ๑๒ ระเบียบนี้ไม่ใช้ในการแต่งตั้งคณะอนุกรรมการพิจารณาอัตราค่าจ้างขั้นต่ำกรุงเทพมหานครข้อ ๑๓ ให้ประธานกรรมการค่าจ้างรักษาการตามระเบียบนี้ประกาศ ณ วันที่ ๒๑ตุลาคม พ.ศ. ๒๕๕๒สมชาย ชุ่มรัตน์ปลัดกระทรวงแรงงานประธานกรรมการค่าจ้างระเบียบคณะกรรมการค่าจ้างว่าด้วยการได้มาและการพ้นจากตำแหน่งของคณะอนุกรรมการพิจารณาอัตราค่าจ้างขั้นต่ำจังหวัด(ฉบับที่ ๒) พ.ศ. ๒๕๕๗[๓]กฤษดายุทธ/ผู้จัดทำ๑๗ มิถุนายน ๒๕๕๗[๑] ราชกิจจานุเบกษาเล่ม ๑๒๖/ตอนพิเศษ ๑๖๙ ง/หน้า ๒/๒๐ พฤศจิกายน ๒๕๕๒[๒] ข้อ ๗แก้ไขเพิ่มเติมโดยระเบียบคณะกรรมการค่าจ้างว่าด้วยการได้มาและการพ้นจากตำแหน่งของคณะอนุกรรมการพิจารณาอัตราค่าจ้างขั้นต่ำจังหวัด(ฉบับที่ ๒) พ.ศ. ๒๕๕๗[๓] ราชกิจจานุเบกษาเล่ม ๑๓๑/ตอนพิเศษ ๘๖ ง/หน้า ๖/๒๗ พฤษภาคม ๒๕๕๗